Polisie waarsku: Só slaan kapers toeArgieffoto Die Suid-Afrikaanse Polisiediens het motoriste en vragmotorbestuurders Woensdag gewaarsku om bedag te wees op kapers wat hulle voordoen as polisielede om bestuurders sodoende in ŉ lokval te lei. Sers. Majola Nkohli, woordvoerder van die polisie, sê dié waarskuwing kom nadat ŉ vragmotorbestuurder Dinsdag op die N2 naby Humansdorp in die Oos-Kaap gekaap is. Nkohli sê dié man was glo deur ŉ vrou van die pad af getrek wat ŉ polisiebaadjie gedra het. Volgens die man het die vrou voorgegee asof sy ŉ inspeksie op die vragmotor wou uitvoer, waarna twee mans uit ŉ motor, ŉ swart Volkswagen Polo, langs die pad gespring het en die bestuurder met ŉ vuurwapen in die geparkeerde motor ingedwing het. Volgens die man se verklaring het een van die verdagtes toe in die vragmotor gespring en weggery waarna die tweede verdagte en die vrou die vragmotor in die Volkswagen agtervolg het. “Ná ŉ kort ent het die Volkswagen langs die pad stilgehou en is die slagoffer toegelaat om uit die motor te klim en weg te loop,” sê Nkohli. Die verlate vragmotor is later deur ŉ opsporingsmaatskappy naby Palmietvlei Bridge in die Wes-Kaap opgespoor. Sommige van die goedere wat vervoer is, soos babadoeke, rys en pasta, is in die voorval gesteel. “ŉ Saak van kaping is geopen en die drie verdagtes is steeds op vrye voet. Enigeen met meer inligting wat die polisie kan help om die verdagtes vas te trek, kan die misdaadnoodlyn bel by 08600 10111,” sê hy.